

**คำแถลงนโยบาย**

**ต่อสภาเทศบาลตำบลฉลุง**

**โดย นายนุกูล สุยวานิช**

**นายกเทศมนตรีตำบลฉลุง**

**คำแถลงนโยบาย**

**ต่อสภาเทศบาลตำบลฉลุง**

**โดยนายนุกูล สุยวานิช**

**นายกเทศมนตรีตำบลฉลุง**

**วันที่ 10 กันยายน พ.ศ. 2555**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

กราบเรียน ประธานสภาเทศบาล สมาชิกสภาเทศบาลตำบลฉลุง พ่อแม่พี่น้องชาวฉลุงที่เคารพทุกท่าน

 กระผมนายนุกูล สุยวานิช ขอขอบพระคุณพ่อแม่พี่น้องชาวฉลุงทุกท่านที่ได้ออกไปใช้สิทธิเลือกตั้งผู้บริหารท้องถิ่นและสมาชิกสภาเทศบาลตำบลฉลุง เมื่อวันที่ 11 สิงหาคม 2555 ที่ผ่านมา อีกครั้งหนึ่งที่กระผมและทีมฉลุงใสสะอาด ซาบซึ้งถึงความเมตตาและความไว้วางใจที่ท่านทั้งหลายมอบภาระหน้าที่ในการบริหารกิจการของเทศบาลให้กับกระผมและทีมงาน ขอยืนยันถึงจิตสำนึกที่จะกระทำหน้าที่ในฐานะผู้อาสาเข้ามารับใช้ประชาชนให้เต็มกำลังความสามารถ ด้วยความซื่อสัตย์ สุจริต เป็นธรรม มุ่งเน้นการทำงานที่มีประสิทธิภาพ เพื่อก่อให้เกิดประโยชน์สูงสุดต่อท้องถิ่นบ้านเรา

 ท่านประธานสภาเทศบาลที่เคารพ

 คณะกรรมการการเลือกตั้งได้อาศัยอำนาจตามความในมาตรา 236 (7) ของรัฐธรรมนูญแห่งราชอาณาจักรไทย พ.ศ. 2550 พระราชบัญญัติประกอบรัฐธรรมนูญว่าด้วยคณะกรรมการการเลือกตั้ง พ.ศ. 2550 และประกาศคณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุข ฉบับที่ 32 เรื่องอำนาจหน้าที่เกี่ยวกับการเลือกตั้งสมาชิกสภาท้องถิ่นและผู้บริหารท้องถิ่นของ คณะกรรมการการเลือกตั้ง ลงวันที่ 30 กันยายน พ.ศ. 2549 และข้อ 189 ของระเบียบคณะกรรมการการเลือกตั้งว่าด้วยการเลือกตั้งสมาชิกสภาท้องถิ่นหรือ ผู้บริหารท้องถิ่น พ.ศ. 2554 ประกาศผลการเลือกตั้งนายกเทศมนตรีตำบลฉลุง ลงวันที่ 29 สิงหาคม พ.ศ. 2555

 กระผมในฐานะนายกเทศมนตรีตำบลฉลุง จึงขอแถลงนโยบายในการบริหารเทศบาลต่อสภาเทศบาลตำบลฉลุง อันทรงเกียรติแห่งนี้ เพื่อให้สมาชิกสภาเทศบาลและพี่น้องประชาชนได้ทราบถึง แนวทางการบริหารกิจการของเทศบาล และสามารถตรวจสอบการทำงานของคณะผู้บริหารท้องถิ่นอันจะยังประโยชน์ให้เกิดกับท้องถิ่นของเราสืบไป โดยมีแนวนโยบายในการบริหารเทศบาลที่จะกระจายความเจริญทุกๆ ด้านให้เข้าถึงทุกชุมชน " **มุ่งเน้นการบริหารจัดการเพื่อประโยชน์ส่วนรวมภายใต้การมีส่วนร่วมและการตรวจสอบซึ่งกันและกัน สร้างสิ่งแวดล้อมที่เหมาะสม สังคมสมานฉันท์ มีองค์ความรู้ เป็นเมืองน่าอยู่คู่เศรษฐกิจชุมชน สังคมอุดมความสุข** " ซึ่งอาจสรุปได้ดังนี้

**1. นโยบายด้านการพัฒนาการเมืองการบริหาร**

การดำเนินกิจกรรมด้านการเมือง และการจัดการบริหารนับเป็นกระบวนการที่สำคัญที่จะผลักดันให้การบริหารงานในด้านต่างๆ ของเทศบาลประสบผลสำเร็จ เพื่อให้การดำเนินงานเป็นไปอย่างมีประสิทธิภาพ โดยคำนึงถึงประโยชน์ของส่วนรวมภายใต้การมีส่วนร่วมและการตรวจสอบซึ่งกันและกัน จึงกำหนดแนวทางการพัฒนาการเมือง และการบริหาร ดังนี้

/ด้านการพัฒนา…

- ด้านการพัฒนาการเมือง

 - การดำเนินการทางการเมือง โดยส่งเสริมการปกครองในระบอบประชาธิปไตย อันมีพระมหากษัตริย์เป็นประมุข การสร้างองค์ความรู้ การเข้าถึงข้อมูลข่าวสาร และการมีส่วนร่วมทางการเมืองภาคประชาชนให้มีความเข้มแข็ง ส่งเสริมให้ประชาชนเข้ามามีส่วนร่วมทางการเมือง ให้มากยิ่งขึ้นโดยเฉพาะบทบาทของสตรีกับการเมืองท้องถิ่น

 - มุ่งเน้นให้ประชาชนรู้ถึงหน้าที่ของตนเองที่มีต่อสังคมและประเทศชาติ ตามระบอบประชาธิปไตย รวมทั้งการเคารพสิทธิเสรีภาพของผู้อื่น กำหนดแนวทางการทำงานการเมืองท้องถิ่นอย่างสร้างสรรค์

 - ให้ความสำคัญกับระบบสภาเทศบาลในฐานะองค์กรที่ทำหน้าที่ในการตรวจสอบหรือให้ความเห็นชอบการบริการราชการของเทศบาล โดยเปิดโอกาสให้ประชาชนตรวจสอบระบบสภาเทศบาลและการบริหารกิจการของคณะผู้บริหารท้องถิ่น นักการเมืองต้องเคารพต่อประมวลจริยธรรมของผู้ดำรงตำแหน่งทางการเมือง

 - ด้านการพัฒนาการบริหาร

 - สร้างความเป็นเอกภาพขององค์กรเทศบาล พัฒนาองค์ความรู้ และจิตสำนึกที่ดีในการให้บริการประชาชน บุคลากรภาครัฐ พัฒนากระบวนการการทำงาน และบรรยากาศของการทำงานเป็นทีม เร่งรัดให้มีเครื่องมือเครื่องใช้ในการปฏิบัติงาน นำระบบเทคโนโลยีสารสนเทศมาใช้เพื่ออำนวยความสะดวกและให้บริการแก่ประชาชนตามหลักธรรมาภิบาลของการบริหารกิจการบ้านเมือง เพื่อให้เทศบาลตำบลฉลุงเป็นองค์กรที่ดี

 - บูรณาการทำงานร่วมกับทุกภาคส่วนราชการ รวมทั้งองค์กรทางสังคม และภาคธุรกิจเอกชน ผู้ทรงคุณวุฒิหลากหลายสาขาอาชีพ เพื่อระดมสมอง กำหนดทิศทางในการพัฒนาท้องถิ่นร่วมกัน

**2.** **นโยบายด้านการพัฒนาเศรษฐกิจ**

 เป้าหมายหลัก คือ การดำเนินการเพื่อให้ประชาชนมีรายได้ที่เพิ่มขึ้น เพียงพอต่อการดำรงชีพภายใต้การพัฒนาเศรษฐกิจชุมชนที่ยั่งยืน อยู่บนพื้นฐานของการพึ่งตนเอง สำหรับในส่วนของเทศบาลจะปรับลดรายจ่ายที่ไม่จำเป็นเพื่อนำงบประมาณไปลงทุน โครงการและกิจกรรมที่สามารถกระตุ้นเศรษฐกิจเพื่อสร้างรายได้ในท้องถิ่น โดยมีแนวทางการพัฒนา ดังนี้

 - ส่งเสริมและสนับสนุนให้ประชาชนดำเนินชีวิตตามแนวคิดเศรษฐกิจพอเพียง บนทางสายกลาง โดยคำนึงถึงความพอประมาณ มีเหตุผล การสร้างภูมิคุ้มกันที่ดีในตัว ภายใต้เงื่อนไขความรอบรู้และคุณธรรม มุ่งเน้นให้เกิดเป็นรูปธรรมสำหรับ " ครอบครัวแห่งความพอเพียง "

 - ก่อสร้างปรับปรุงตลาดสดมิติใหม่ ตามมาตรฐานกระทรวงสาธารณสุข รองรับการขยายตัวด้านการค้าโดยเชื่อมโยงกับตลาดภายนอกชุมชน สนับสนุนศูนย์กลางอาหารพื้นเมืองของท้องถิ่น ยกระดับเพื่อความปลอดภัยในอาหารอย่างยั่งยืน

 - ส่งเสริมและสนับสนุนพัฒนาความรู้เพิ่มทักษะในการประกอบอาชีพ เพื่อสร้างผลิตภัณฑ์ชุมชนให้สอดคล้องกับความความต้องการของตลาดแก่ประชาชนในท้องถิ่นในรูปของการรวมกลุ่ม เพื่อสนับสนุนให้เข้าถึงแหล่งทุน ให้มีการจัดทำบัญชีรายรับ-รายจ่ายสำหรับครัวเรือน

 - เน้นให้เทศบาลเป็นหน่วยประสานกับสถาบันพัฒนาฝีมือแรงงานจังหวัด คอยช่วยเหลือด้านการฝึกฝนอาชีพเพื่อตอบสนองต่อการจ้างงาน

/3. นโยบายด้าน...

**3.** **นโยบายด้านการพัฒนาสังคม**

 เป้าหมายหลัก เน้นฐานของสังคม คือ ชุมชนท้องถิ่น ชุมชนที่เข้มแข็งเกิดจากการรวมตัวร่วมคิด ร่วมทำ จะเป็นปัจจัยแห่งความสำเร็จของการพัฒนา โดยเสริมสร้างคุณภาพคน ทั้งด้านร่างกายและจิตใจ ให้รวมเป็นสังคมสมานฉันท์ โดยมีแนวทางการพัฒนา ดังนี้

 - ส่งเสริมความรัก ความสามัคคี สร้างความไว้วางใจซึ่งกันและกันของคน/กลุ่มในชุมชน สร้างพันธมิตรทุกชุมชนในเทศบาล รวมทั้งชุมชนขององค์การบริหารส่วนตำบล และเทศบาลอื่น ให้ชุมชนได้ศึกษาดูงานของชุมชนพันธมิตร เพื่อนำประสบการณ์มาพัฒนาชุมชนตนเอง

 - ส่งเสริมบทบาทเพิ่มองค์ความรู้ ของกรรมการชุมชนให้สามารถเป็นผู้ประสานระหว่างเทศบาลกับชุมชนอย่างมีประสิทธิภาพให้ความสำคัญสูงสุดกับบทบาทสตรี เพื่อการพัฒนาชุมชนอย่างยั่งยืน

 - สงเคราะห์ผู้สูงอายุ ผู้พิการ ผู้ป่วยเอดส์ ให้ได้รับเบี้ยยังชีพตลอดชีวิตด้วยความเสมอภาค สนับสนุนผู้ด้อยโอกาส ผู้ยากไร้ ให้สามารถดำรงชีพอยู่ในสังคมได้อย่างมีศักดิ์ศรี ทั้งที่อยู่อาศัย การส่งเสริมอาชีพ และสร้างโอกาสให้สามารถช่วยเหลือตนเองได้

 - เน้นความรักความเข้าใจ เพื่อสร้างสถาบันครอบครัวให้เข้มแข็งเป็นภูมิคุ้มกันเด็ก เยาวชน ให้ห่างไกลยาเสพติด

**4. นโยบายด้านศาสนา วัฒนธรรม การศึกษา และนันทนาการ**

 เป้าหมายหลัก คือ การมีเอกลักษณ์ทางศาสนา และวัฒนธรรม เพื่อการดำรงอยู่ของสังคมแห่งสันติสุข แม้มีความแตกต่างแต่สามารถยืนอยู่บนพื้นฐานของความเข้าอกเข้าใจและเอื้ออาทรต่อเพื่อนมนุษย์ สำหรับการศึกษาและนันทนาการเพื่อสร้างคนรุ่นใหม่ที่เป็นคนดี ฉลาด และมีความสุข โดยมีแนวทางการพัฒนา ดังนี้

 **ด้านศาสนา วัฒนธรรม**

 - ส่งเสริมสนับสนุนให้วัด มัสยิด ทำหน้าที่ทางด้านศาสนาอย่างสมบูรณ์ ให้ศาสนาเป็นเครื่องยึดเหนี่ยวทางจิตใจของศาสนิกชน รวมทั้งทำหน้าที่ทางสังคมเพื่อนำไปสู่ความดีงาม โดยการมีส่วนร่วมจากทุกภาคส่วน จัดให้มีศูนย์ฝึกอบรมคุณธรรมในวัด และโรงเรียนตาดีกาในมัสยิด

 - ส่งเสริมสนับสนุน ศาสนากิจ วัฒนธรรม ประเพณี และภูมิปัญญาท้องถิ่น ให้อยู่คู่ชุมชนสืบไปในรูปแบบต่างๆ ดังเช่น วันสำคัญทางศาสนา งานประเพณีตักบาตรวันขึ้นปีใหม่ งานประเพณีสงกรานต์ งานประเพณีรอยกระทง กิจกรรมทำสุนัดแก่เด็กและเยาวชนมุสลิม ประเพณีศักดิ์สิทธิแห่งเดือนรอมฏอม วันอาซุรอ วันเมาลิด รวมทั้งวัฒนธรรมและภูปัญญาท้องถิ่น คือ กลุ่มกลองยาว กลุ่มมโนราห์พื้นบ้าน ฯลฯ

 **ด้านการศึกษา และนันทนาการ**

 - พัฒนาศูนย์เด็กเล็กเทศบาลให้มีมาตรฐานตามที่กรมส่งเสริมการปกครองท้องถิ่นกำหนดทัดเทียมสถานศึกษาเอกชน

 - จัดตั้งระบบเครือข่าย ฟรีอินเตอร์เน็ตไร้สายความเร็วสูง ครอบคลุมพื้นที่เทศบาล

 - พัฒนาคุณภาพการศึกษาทุกประเภท ทุกระดับทั้งการศึกษาในระบบ นอกระบบ และการศึกษาตามอัธยาศัยเพื่อให้เกิดการเรียนรู้ตลอดชีวิต

 - ยกระดับสนามกีฬากลางของเทศบาลให้เข้าสู่ระบบศูนย์กีฬามาตรฐานโดยก่อสร้างอัฒจันทร์ โรงยิมเนเซียม พร้อมปรับสภาพภูมิทัศน์ให้แล้วเสร็จสมบูรณ์โดยเร็ว

/ปรับปรุงศูนย์…

 - ปรับปรุงศูนย์วิทยาศาสตร์การกีฬาให้มีความทันสมัย จัดระบบการบริการให้มีมาตราฐานตอบสนองต่อความต้องการของผู้ใช้บริการอย่างทั่วถึง

 - ส่งเสริมความเป็นเลิศด้านกีฬาท้องถิ่นมุ่งสู่ระดับจังหวัด และให้กีฬาชุมชนมีส่วนสร้างความสามัคคีอย่างแท้จริง

**5. นโยบายด้านสาธารณสุขและสิ่งแวดล้อม**

 เป้าหมายหลัก คือ ประชาชน มีสุขภาพร่างกายแข็งแรง มีสุขภาพจิตที่ดีภายใต้สิ่งแวดล้อมที่เหมาะสม จะทำให้ท้องถิ่นเป็นเมืองน่าอยู่ สังคมมีความสุข โดยมีแนวทางการพัฒนา ดังนี้

 **ด้านสาธารณสุข**

 - ดูแลใส่ใจสุขภาพของประชาชนตั้งแต่แรกเกิดจนถึงวัยชรา เน้นด้านจิตใจที่เป็นสุข

 - มุ้งเน้นให้ประชาชนได้รู้จักวิธีดูแลสุขภาพด้วยตนเอง โดยการอบรมให้ความรู้ และจัดส่งข้อมูลข่าวสารด้านสุขภาพ

 - ยกมาตรฐานบทบาทหน้าที่ของอาสาสมัครสาธารณสุขขั้นมูลฐาน (อสม.) ให้มีความเข้มแข็ง เพิ่มบทบาทในการดูแลสุขภาพชุมชนเต็มรูปแบบ ปรับปรุงศูนย์สาธารณสุขชุมชนให้ได้มาตรฐาน รวมทั้งจัดให้มีอุปกรณ์ปฐมพยาบาลช่วยชีวิตเบื้องต้นก่อนการได้รับการเยียวยาจากแพทย์

 - ส่งเสริมให้ผู้ผลิตและจำหน่ายสินค้าอาหารดำเนินการให้ถูกสุขลักษณะด้านโภชนาการ เน้นความปลอดภัยด้านอาหารอย่างยั่งยืน

 - ปรับปรุงงานด้านการรักษาความสะอาดเพิ่มประสิทธิภาพ การกำจัดขยะมูลฝอยสร้างจิตสำนึกในการลดปริมาณขยะ การคัดแยก และการกำจัดอย่างเป็นระบบมาตรฐาน

 - ปรับปรุงระบบคูระบายน้ำเสีย รักษาความสะอาดของถนน ตรอกซอย บาทวิถีอย่างสม่ำเสมอ

 - กำจัดสัตว์พาหะนำโรคต่างๆ โดยควบคุมมิให้เกิดการแพร่ระบาด

 **ด้านสิ่งแวดล้อม**

 - ปรับปรุงถนนสายหลักภายในเขตเทศบาล ให้มีภูมิทัศน์สวยงามสมกับเป็นประตูสู่อันดามัน

 - พัฒนาให้สภาพแวดล้อมทุกชุมชนรอบชุมชนหนาแน่นของเทศบาลมิให้เป็นชุมชนแออัด

 - เพิ่มความร่มรื่นถนนสายรองโดยปลูกไม้ยืนต้น ประจำชุมชน

 - สร้างจิตสำนึกแก่เยาวชนและประชาชนให้มีส่าวนร่วมในการอนุรักษ์ทรัพยากรธรรมชาติและสิ่งแวดล้อม โดยเฉพาะคลองฉลุงรวมทั้งลำห้วยต่างๆ รวมทั้งเผยแพร่และรายงานสถานการณ์ด้านสิ่งแวดล้อมให้ประชาชนทราบสม่ำเสมอ

**6. นโยบายด้านการพัฒนาเมืองและสาธารณูปโภค**

 เป้าหมายหลัก คือ พัฒนาโครงสร้างพื้นฐานด้านสาธารณูปโภค สาธารณูปการ ถนน ระบบ

ระบายน้ำ ไฟฟ้าสาธารณะ ให้ได้มาตรฐานและเพียงพอต่อความต้องการของประชาชน รวมทั้งรองรับการขยายตัวของเมืองในอนาคต โดยมีแนวทางการพัฒนา ดังนี้

 - ก่อสร้างปรับปรุง บำรุงรักษา ถนนและทางเท้า ท่อระบายน้ำทุกเส้นทางภายในเขตเทศบาล ให้อยู่ในสภาพที่ดี

/ติดตั้งระบบ…

 - ติดตั้งระบบไฟฟ้าสาธารณะ ให้มีแสงสว่างเพียงพอ น้ำประปาสะอาดสำหรับการอุปโภค บริโภค รวมทั้งระบบโทรศัพท์สาธารณะสำหรับการสื่อสาร ให้ครอบคลุมทุกพื้นที่

 - ปรับปรุงระบบผังเมือง เพื่อรองรับการขยายตัวในอนาคตตามนโยบายกรมโยธาธิการและผังเมือง

 - ร่วมมือกับสถานีตำรวจภูธรฉลุง จัดระบบจราจรถนนสายหลัก รณรงค์ให้ผู้ใช้รถใช้ถนนปฏิบัติตามกฎจราจร ปรับปรุงถนนสายฉลุง – ละงู เพื่อเสริมศักยภาพถนนสายเศรษฐกิจชุมชน

 - ปรับปรุงและก่อสร้างระบบระบายน้ำเพื่อแก้ปัญหาน้ำท่วม ลดระยะเวลาน้ำท่วมขังให้สั้นที่สุด

**7. นโยบายด้านการรักษาความปลอดภัยในชีวิตและทรัพย์สินของประชาชน**

 เป้าหมายหลัก คือ ให้ประชาชนมีความอุ่นใจและมั่นใจในการดำรงชีวิตในสังคมอย่างปกติสุข

โดยมีแนวทางการพัฒนา ดังนี้

 - เพิ่มประสิทธิภาพงานป้องกันและบรรเทาสาธารณภัย ให้มีความพร้อมทั้งด้านวัสดุอุปกรณ์ และบุคลากรเพื่อให้สามารถป้องกันและบรรเทาสาธารณภัยต่างๆ ได้อย่างทันท่วงที

 - เพิ่มประสิทธิภาพและจัดหารถกู้ภัย ให้อาสาสมัครป้องกันภัยฝ่ายพลเรือน เพื่อเป็นกำลังสนับสนุนในการป้องกันและบรรเทาสาธารณภัย รวมทั้งเสริมสร้างระบบเฝ้าระวัง ติดตามและเตือนสาธาณภัย

 - ติดตั้งกล้องโทรทัศน์วงจรปิด (CCTV) เฝ้าระวังความปลอดภัยให้กับประชาชนโดยทั่วไปให้ครอบคลุมพื้นที่และเสริมสร้างเครือข่ายแนวร่วมประชาชนแจ้งเตือนภัย

 ประธานสภาเทศบาลและสมาชิกสภาเทศบาลทุกท่านขอขอบคุณที่กรุณาให้โอกาสกระผมได้แถลงนโยบายก่อนเข้าปฏิบัติหน้าที่ ขอถือโอกาสนี้ ถึงสมาชิกสภาเทศบาลทุกท่าน พี่น้องประชาชนทุกคน หากท่านใดมีความประสงค์ที่จะเสนอแนะข้อคิดเห็นประการใด โปรดอย่างเกรงใจ กรุณาแจ้งคณะผู้บริหาร เพื่อจะได้แก้ไขปัญหาความเดือดร้อน ความต้องการของประชาชน ทั้งนี้เพื่อให้บรรลุเป้าหมายความเป็นเมืองน่าอยู่ คู่เศรษฐกิจชุมชน สังคมอุดมความสุข

 อนึ่ง ขออนุญาต แจ้งรายชื่อผู้ร่วมเป็นคณะผู้บริหารเพื่อสภาเทศบาลและพี่น้องประชาชน ได้รับทราบ ดังนี้

 รองนายกเทศมนตรี ลำดับที่ 1 นายจเรรัตน์ โต๊ะหวันหลง

 รองนายกเทศมนตรี ลำดับที่ 2 นายไพฑูรย์ ลิ่มสกุล

 ที่ปรึกษานายกเทศมนตรี นายกิตติศักดิ์ ยามาสัน

 เลขานุการนายกเทศมนตรี นายพิสุทธ์ กั่วพานิช

 ขอขอบคุณครับ

 นุกูล สุยวานิช

 (นายนุกูล สุยวานิช)

 นายกเทศมนตรีตำบลฉลุง

 กันยายน 2555